CELEX: 52019PC0494
Language: el
Date: 2019-10-25
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην τριακοστή ένατη συνεδρίαση της μόνιμης επιτροπής της σύμβασης περί διατηρήσεως της άγριας ζωής και του φυσικού περιβάλλοντος της Ευρώπης όσον αφορά τροποποιήσεις των προσαρτημάτων II και ΙΙΙ της εν λόγω σύμβασης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.10.2019
            COM(2019) 494 final
            2019/0241(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην τριακοστή ένατη συνεδρίαση της μόνιμης επιτροπής της σύμβασης περί διατηρήσεως της άγριας ζωής και του φυσικού περιβάλλοντος της Ευρώπης όσον αφορά τροποποιήσεις των προσαρτημάτων II και ΙΙΙ της εν λόγω σύμβασης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικειμενο της προτασης
            
            
               Η παρούσα πρόταση αφορά την απόφαση για τον καθορισμό της θέσης που θα ληφθεί εξ ονόματος της Ένωσης κατά την τριακοστή ένατη ετήσια συνεδρίαση της μόνιμης επιτροπής της σύμβασης περί διατηρήσεως της άγριας ζωής και του φυσικού περιβάλλοντος της Ευρώπης, στο Στρασβούργο της Γαλλίας, στις 3-6 Δεκεμβρίου 2019, σε σχέση με την προβλεπόμενη έκδοση απόφασης της μόνιμης επιτροπής σχετικά με δύο τροποποιήσεις του προσαρτήματος ΙΙ και του προσαρτήματος ΙΙΙ της σύμβασης.
            
            
               2.Πλαισιο της προτασης
            
            
               2.1.Η σύμβαση περί διατηρήσεως της άγριας ζωής και του φυσικού περιβάλλοντος της Ευρώπης
            
            
               Η σύμβαση περί διατηρήσεως της άγριας ζωής και του φυσικού περιβάλλοντος της Ευρώπης («η σύμβαση») αποσκοπεί στη διατήρηση της ευρωπαϊκής άγριας χλωρίδας και πανίδας και των φυσικών οικοτόπων τους, ιδίως εκείνων για τη διατήρηση των οποίων απαιτείται συνεργασία μεταξύ περισσοτέρων του ενός κρατών. Πρόκειται για διακυβερνητική συνθήκη, η οποία συνήφθη υπό την αιγίδα του Συμβουλίου της Ευρώπης. Η σύμβαση τέθηκε σε ισχύ την 1η Ιουνίου 1982.
            
            
               Η Ευρωπαϊκή Κοινότητα αποτελεί συμβαλλόμενο μέρος της εν λόγω σύμβασης από την 1η Σεπτεμβρίου 1982
                  1
               . Σήμερα τα συμβαλλόμενα μέρη της σύμβασης είναι 51, συμπεριλαμβανομένων όλων των κρατών μελών της ΕΕ.
            
            
               2.2.Η μόνιμη επιτροπή
            
            
               Η μόνιμη επιτροπή είναι το όργανο λήψης αποφάσεων της σύμβασης και είναι αρμόδια για την αξιολόγηση της κατάστασης διατήρησης των ειδών και, κατά συνέπεια, για την αναθεώρηση της καταχώρισής τους στα προσαρτήματα της σύμβασης. Οι αρμοδιότητές της απαριθμούνται στα άρθρα 13 έως 15 της σύμβασης. Συνεδριάζει τουλάχιστον κάθε δύο χρόνια, καθώς και κάθε φορά που το ζητά η πλειοψηφία των συμβαλλομένων μερών. Έχει επικρατήσει η μόνιμη επιτροπή να συνεδριάζει ετησίως.
            
            
               Σύμφωνα με το άρθρο 17 της σύμβασης, οι τροποποιήσεις των προσαρτημάτων αποφασίζονται με πλειοψηφία δύο τρίτων των συμβαλλομένων μερών. 
            
            
               2.3.Η προβλεπόμενη πράξη της μόνιμης επιτροπής
            
            
               Στις 3-6 Δεκεμβρίου 2019, η τριακοστή ένατη ετήσια συνεδρίαση της μόνιμης επιτροπής της σύμβασης, στο Στρασβούργο της Γαλλίας, αναμένεται να εκδώσει απόφαση σχετικά με δύο τροποποιήσεις του προσαρτήματος ΙΙ και του προσαρτήματος ΙΙΙ της σύμβασης («η προβλεπόμενη πράξη»).
            
            
               Σκοπός της προβλεπόμενης πράξης είναι η τροποποίηση του προσαρτήματος ΙΙ και του προσαρτήματος ΙΙΙ της σύμβασης, όπως προβλέπεται στο άρθρο 17 της σύμβασης.
            
            
               Σύμφωνα με το άρθρο 17 της σύμβασης, η προβλεπόμενη πράξη τίθεται σε ισχύ για όλα τα συμβαλλόμενα μέρη τρεις μήνες μετά την έγκρισή της από τη μόνιμη επιτροπή, εκτός αν το ένα τρίτο των συμβαλλομένων μερών κοινοποιήσει αντιρρήσεις. Κάθε τροποποίηση τίθεται σε ισχύ για τα συμβαλλόμενα μέρη που δεν έχουν κοινοποιήσει αντιρρήσεις.
            
            
               3.Θεση που πρεπει να ληφθει εξ ονοματος της Ενωσης
            
            
               Η Νορβηγία υπέβαλε πρόταση να μεταφερθεί η ασπρομαγουλόχηνα (Branta leucopsis) από το προσάρτημα ΙΙ (αυστηρά προστατευόμενα είδη πανίδας) στο προσάρτημα ΙΙΙ (προστατευόμενα είδη πανίδας – δυνατότητα ρύθμισης).  Ο λόγος που προβάλλεται για την υποστήριξη της πρότασης είναι ότι ο συνολικός πληθυσμός της ασπρομαγουλόχηνας υπερδεκαπλασιάστηκε από το 1980 έως το 2010 (από 112.000 σε 1.319.000), μεταξύ άλλων λόγω της εντατικοποίησης της γεωργίας, που έχει καταστήσει διαθέσιμες μεγάλες ποσότητες ζωοτροφών
                  2
               . Ως εκ τούτου, το είδος δεν χρειάζεται πλέον αυστηρή προστασία σε ολόκληρη την ακτίνα εξάπλωσής του.
            
            
               Το αντικείμενο της προβλεπόμενης απόφασης της μόνιμης επιτροπής αφορά τομέα αποκλειστικής εξωτερικής αρμοδιότητας της ΕΕ σύμφωνα με το άρθρο 3 παράγραφος 2 της ΣΛΕΕ, δεδομένου ότι εμπίπτει σε τομέα που καλύπτεται ήδη σε μεγάλο βαθμό από εσωτερικούς κοινούς κανόνες (δηλ. από την οδηγία για τα πτηνά). Είναι συνεπώς αναγκαίο το Συμβούλιο να λάβει απόφαση σχετικά με τον καθορισμό των θέσεων που θα ληφθούν εξ ονόματος της Ένωσης εν όψει της τριακοστής ένατης συνεδρίασης της μόνιμης επιτροπής όσον αφορά την προβλεπόμενη πράξη.
            
            
               Η πρόταση αυτή δεν συνάδει με το ισχύον νομικό καθεστώς προστασίας της ασπρομαγουλόχηνας βάσει της οδηγίας για τα πτηνά, διότι η ασπρομαγουλόχηνα δεν περιλαμβάνεται στο παράρτημα II της εν λόγω οδηγίας (θηρεύσιμα είδη). Το είδος περιλαμβάνεται στο παράρτημα Ι της οδηγίας για τα πτηνά (δηλ. απαιτείται καθορισμός ζωνών ειδικής προστασίας).
            
            
               Για την αντιμετώπιση της ραγδαίας αύξησης του πληθυσμού, και ιδίως των προβλημάτων που προκαλούνται από το είδος (γεωργικές ζημίες και κίνδυνοι για την ασφάλεια της εναέριας κυκλοφορίας), τον Δεκέμβριο του 2018, κατά την 7η συνεδρίαση των συμβαλλόμενων μερών της συμφωνίας για τη διατήρηση των αφρικανο-ευρασιατικών αποδημητικών υδρόβιων πτηνών (AEWA), εγκρίθηκε σχέδιο διαχείρισης μεμονωμένων ειδών για την ασπρομαγουλόχηνα. Το σχέδιο παράσχει ένα πλαίσιο για την υποστήριξη της διαδικασίας λήψης αποφάσεων σχετικά με την εφαρμογή παρεκκλίσεων στα κράτη εξάπλωσης του εν λόγω είδους και θα περιλαμβάνει την τακτική αξιολόγηση των σωρευτικών επιπτώσεων των παρεκκλίσεων, την παρακολούθηση της κατάστασης του πληθυσμού καθώς και την εξέλιξη των γεωργικών ζημιών ή των κινδύνων για την ασφάλεια της εναέριας κυκλοφορίας. Το σχέδιο έχει στόχο να διευκολύνει την ανταλλαγή πληροφοριών και, δυνητικά, τον συντονισμό των μέτρων παρέκκλισης από τα κράτη εξάπλωσης του εν λόγω είδους, ούτως ώστε να αυξηθεί η αποτελεσματικότητά τους και να αποφεύγονται ανεπιθύμητες συνέπειες σε επίπεδο αποδημητικής οδού.
            
         
         
            
               Η Ένωση θα πρέπει να υποστηρίξει τη νορβηγική πρόταση τροποποίησης για την αντιμετώπιση της ραγδαίας αύξησης του πληθυσμού αυτού του είδους, και ιδίως των προβλημάτων που προκαλούνται από το είδος (γεωργικές ζημίες και κίνδυνοι για την ασφάλεια της εναέριας κυκλοφορίας), ούτως ώστε τα εκτός ΕΕ συμβαλλόμενα μέρη της Σύμβασης να μπορούν να εφαρμόζουν μέτρα διαχείρισης του πληθυσμού, συμπεριλαμβανομένης της θήρας του είδους αυτού, όταν αυτό κρίνεται αναγκαίο. Ωστόσο, καθώς δεν προβλέπεται επί του παρόντος τροποποίηση των παραρτημάτων της οδηγίας για τα πτηνά ούτε είναι δυνατόν να γίνει τροποποίηση στο σύντομο χρονικό διάστημα που απαιτείται από τη σύμβαση (90 ημέρες), η Ένωση θα πρέπει να διευκρινίσει ότι, προς το παρόν, θα εφαρμόζει αυστηρότερα μέτρα προστασίας, όπως προβλέπεται στο άρθρο 12 της σύμβασης.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  3
               .
            
            
               4.1.2.Εφαρμογή στην προκείμενη περίπτωση
            
            
               Η μόνιμη επιτροπή είναι όργανο που συστάθηκε με τη σύμβαση.
            
            
               Η πράξη την οποία καλείται να εκδώσει η μόνιμη επιτροπή είναι πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 6 της σύμβασης.
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της σύμβασης.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον σκοπό και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος ή κύρια, ενώ ο άλλος ή η άλλη έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκείμενη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν το περιβάλλον.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 192 παράγραφος 1.
            
            
               4.3.Συμπέρασμα
            
            
               Το άρθρο 192 παράγραφος 1, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσουν τη νομική βάση της προτεινόμενης απόφασης.
            
            
               5.Δημοσιευση της προβλεπομενης πραξης
            
         
         
            
               Καθώς η πράξη της μόνιμης επιτροπής θα τροποποιήσει τα προσαρτήματα ΙΙ και ΙΙΙ της σύμβασης, είναι σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               2019/0241 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην τριακοστή ένατη συνεδρίαση της μόνιμης επιτροπής της σύμβασης περί διατηρήσεως της άγριας ζωής και του φυσικού περιβάλλοντος της Ευρώπης όσον αφορά τροποποιήσεις των προσαρτημάτων II και ΙΙΙ της εν λόγω σύμβασης
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η σύμβαση περί διατηρήσεως της άγριας ζωής και του φυσικού περιβάλλοντος της Ευρώπης («η σύμβαση») συνήφθη από την Ένωση με την απόφαση 82/72/ΕΟΚ του Συμβουλίου
                  4
                και άρχισε να ισχύει την 1η Σεπτεμβρίου 1982.
            
            
               (2)Σύμφωνα με το άρθρο 17 της σύμβασης, η μόνιμη επιτροπή μπορεί να εγκρίνει τροποποιήσεις των προσαρτημάτων της σύμβασης.
            
            
               (3)Η μόνιμη επιτροπή, κατά την τριακοστή ένατη συνεδρίασή της στις 3-6 Δεκεμβρίου 2019, πρόκειται να εκδώσει απόφαση σχετικά με τις προτεινόμενες τροποποιήσεις των προσαρτημάτων ΙΙ και ΙΙΙ της σύμβασης.
            
            
               (4)Κρίνεται σκόπιμο να καθοριστεί η θέση που πρέπει να ληφθεί εξ ονόματος της Ένωσης στη μόνιμη επιτροπή, καθώς η απόφασή της θα είναι δεσμευτική για την Ένωση.
            
            
               (5)Η Νορβηγία υπέβαλε πρόταση για τη μετακίνηση της Branta leucopsis από το προσάρτημα II στο προσάρτημα III της σύμβασης.
            
            
               (6)Λαμβάνοντας υπόψη τη ραγδαία αύξηση του πληθυσμού του είδους αυτού στην ακτίνα εξάπλωσής του, η Ένωση θα πρέπει να υποστηρίξει την εν λόγω πρόταση. Ωστόσο, η πρόταση δεν συνάδει με το ισχύον καθεστώς προστασίας της Branta leucopsis δυνάμει της οδηγίας 2009/147 του Ευρωπαϊκού Κοινοβουλίου και του Συμβουλίου
                  5
               . Δεδομένου ότι δεν προβλέπεται ούτε είναι δυνατή τροποποίηση της οδηγίας 2009/147/ΕΚ εντός της προθεσμίας των τριών μηνών από την έκδοση της απόφασης της μόνιμης επιτροπής, όπως καθορίζεται στη σύμβαση, η Ένωση πρέπει προς το παρόν να εφαρμόσει αυστηρότερα μέτρα διατήρησης, όπως προβλέπεται στο άρθρο 12 της σύμβασης.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στην τριακοστή ένατη συνεδρίαση της μόνιμης επιτροπής της σύμβασης για τη διατήρηση της άγριας ζωής και των φυσικών οικοτόπων της Ευρώπης είναι να υποστηριχθεί η πρόταση μετακίνησης της Branta leucopsis από το προσάρτημα II στο προσάρτημα III και να επισημανθεί στα συμβαλλόμενα μέρη της σύμβασης ότι, προς το παρόν, η Ένωση προτίθεται να εφαρμόσει αυστηρότερα μέτρα διατήρησης για το εν λόγω είδος, όπως προβλέπεται στο άρθρο 12 της σύμβασης.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
         
         
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση 82/72/ΕΟΚ του Συμβουλίου, της 3ης Δεκεμβρίου 1981, για τη σύναψη σύμβασης περί της διατήρησης της άγριας ζωής και του φυσικού περιβάλλοντος της Ευρώπης (ΕΕ L 38 της 10.2.1982, σ. 1).
               
               
                  
                     (2)
                  
                  
                        International Single Species Management Plan for the Barnacle Goose, AEWA Technical Series αριθ. 70, Δεκ. 2018, 
                     www.unep-aewa.org/sites/default/files/publication/ts70_issmp_barnacle%20goose_complete.pdf
                     , σ. 13.
                  
               
               
                  
                     (3)
                  
                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (4)
                  
                        ΕΕ L 38 της 10.2.1982, σ. 1.
               
               
                  
                     (5)
                  
                        Οδηγία 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (ΕΕ L 20 της 26.1.2010, σ. 7).